পার্কে পুলিশ ক্যাম্প বসানোর বিষয়টির সত্যতা নিশ্চিত করে কক্সবাজার অতিরিক্ত পুলিশ সুপার মোঃ ফজলে রাব্বি বলেন, সাফারী পার্কের কর্মকর্তাদের আবেদনের আলোকে নীতিগত ভাবে পুলিশের সদর দপ্তর চলতি মাসে ডুলাহাজারা বঙ্গবন্ধু শেখ মুজিব সাফারী পার্কে ট্যুারিস্ট পুলিশের ১টি ইউনিট স্থাপনের অনুমোদন দিয়েছেন। পুলিশ সদর দপ্তর থেকে পাঠানো পত্রটিতে জানানো হয়েছে ১ জন পুলিশ পরিদর্শকের নেতৃত্বে ২০ সদস্যের ট্যুারিস্ট পুলিশ টিম সাফারী পার্কে দর্শনার্থীদের নিরাপত্তার কাজে দায়িত্ব পালন করবেন। সাফারী পার্কের রেঞ্জ কমকর্তা মোর্শেদুল আলম জানান, সাফারী পার্কের আগত পর্যটক দর্শনার্থীদের নিরাপত্তা নিশ্চিত করতে বন্যপ্রাণী ব্যবস্থাপনা ও প্রকৃতি সংরক্ষণ বিভাগের চট্টগ্রাম বিভাগীয় কর্মকর্তা (ডি.এফ.ও) মোঃ গোলাম মাওলা উর্ধ্বতন প্রশাসনের কাছে পার্কে একটি স্থায়ী ট্যুারিস্ট পুলিশ ক্যাম্প স্থাপনের আবেদন করেছিলেন। ওই আবেদনের প্রেক্ষিতে পুলিশ সদর দপ্তর ডুলাহাজারা বঙ্গবন্ধু শেখ মুজিব সাফারী পার্কে ট্যুারিস্ট পুলিশের একটি ইউনিট স্থাপনের অনুমোদন দিয়েছেন। সাফারী পার্কের বিট কর্মকর্তা মাজহারুল ইসলাম চৌধুরী জানান, সাফারী পার্কের ভেতর পুলিশ ক্যাম্প স্থাপনের বিষয়ে গত কয়েকদিন পূর্বে কক্সবাজার জেলা ট্যুরিস্ট পুলিশের সিনিয়র কর্মকর্তারা সাফারীপার্ক পরিদর্শনে এসেছেন।